দীপিকা পাড়ুকোন,- প্রিয়ঙ্কা চোপড়া
এঁদের ডানা মেলার গল্পটা রূপকথার মতোই। দু’জনেই ছিলেন বলিউডের তাবড় নায়িকা। প্রিয়ঙ্কা খানিক সিনিয়র। কিন্তু সৌন্দর্যে হোক বা অভিনয়ে, একে অপরকে টক্কর দিয়েছেন হামেশাই। ‘বাজিরাও মস্তানি’ই সেটার সবচেয়ে বড় প্রমাণ। প্রিয়ঙ্কা-দীপিকা বরাবরই বলে এসেছেন, এমনিতে নাকি দারুণ সম্পর্ক তাঁদের। হয়তো সে জন্যই সাগরপারে পৌঁছলেনও মোটামুটি কাছাকাছি সময়ই! প্রিয়ঙ্কা অবশ্য প্রথমে ‘কোয়ান্টিকো’ করে খানিক জমি শক্ত করে নিয়েছিলেন। কিন্তু হলিউডের বড় পরদায় দু’জনের প্রবেশটা একই সময়ে। প্রিয়ঙ্কার ‘বেওয়াচ’ এবং দীপিকার ‘ট্রিপ্‌ল এক্স: রিটার্ন অফ জ্যান্ডার কেজ’এর ট্রেলারের তুল্যমুল্য আলোচনা করে দীপিকাকে বেশি নম্বরও দিয়ে ফেললেন অনেকেই। কিন্তু বিষয়টা আসলে অন্য। বলিউডের দুই প্রথম সারির নায়িকা, যাঁরা দেশেই অর্থ-যশ-ভালবাসা সব পাচ্ছিলেন, তাঁরা সাহস দেখালেন দেশের বাইরে কাজ করার। যেখানে তারকা হিসেবে তাঁদের বিশ্বাসযোগ্যতা নেই। শুরুটা প্রায় শূন্য থেকেই। কম সাহসের কথা!
রণবীর সিংহ
নায়ক হিসেবেই তারিফ কুড়িয়ে এসেছেন এতদিন। কোনও কোনও ছবিতে তাঁর চরিত্রে নেগেটিভ শেড থাকলেও আদ্যন্ত ডার্ক চরিত্রে রণবীর সিংহকে দেখা যায়নি। পরদায় বাইরেও তাঁর ইমেজটা বেশ মজাদার মানুষের। সকলের সঙ্গে ভাল সম্পর্ক রাখেন, নিজেই নিজেকে ‘বেস্ট বয়ফ্রেন্ড’এর তকমা দেন, সহশিল্পীদের ছবির প্রচার করেন সোশ্যাল মিডিয়ায়— রণবীর সিংহকে মোটামুটি এভাবেই চেনে সকলে। এবার কিন্তু তিনি পুরোদস্তুর আঁধারমাখা চরিত্রে। সঞ্জয় লীলা ভংসালীর ‘পদ্মাবতী’তে আলাউদ্দিন খিলজির ভূমিকায় রণবীর। নিজেই চরিত্রটার তুলনা করেছিলেন হিথ লেজারের জোকারের সঙ্গে। প্রাণপণ পরিশ্রমও করছেন আলাউদ্দিন খিলজিকে অভিনয়ের মাধ্যমে ফুটিয়ে তোলার জন্য। রণবীরের যে হাসিখুশি ইমেজটা সকলের মনে বসে গিয়েছে, এবার নিজেই সেটা ভাঙছেন। 
অনুষ্কা শর্মা
অনুষ্কাকে প্রথম থেকে কমার্শিয়াল হিরোইন বলেই জানতেন সকলে। ‘রব নে বনা দি জোড়ি’ দিয়ে শুরু। তারপর ‘বদমাশ কোম্পানি’, ‘ব্যান্ড বাজা বারাত’, ‘যব তক হ্যায় জান’ থেকে ‘পিকে’— সবই বাণিজ্যিক ছবি। কিন্তু নিজের প্রযোজনা সংস্থা খোলার সময় তাঁর কাছে গুরুত্ব পেয়েছিল গল্পের মশলা নয়, সারবত্তা। অনুষ্কার সংস্থার নাম ‘ক্লিন স্লেট ফিল্মস’। প্রতিটা কাজ শুরু করার সময় আগের কাজের সব ব্যাগেজ ঝেড়ে ফেলাটাই এঁদের লক্ষ্য। তাই নাকি এমন নাম। প্রথম ছবি ‘এনএইচ টেন’এর বিষয় ছিল সিরিয়াস। দ্বিতীয় ছবি ‘ফিলৌরি’তে হালকা গল্পের মোড়কেই একটা বার্তা দেওয়া হয়েছে। দুই ছবিতেই নামী নায়কের বদলে নেওয়া হয়েছে অপেক্ষাকৃত তরতাজা মুখ। অনুষ্কার নিজের কথাতেই, ‘‘আমি ঝুঁকি নিতে ভালবাসি। ‘ক্লিন স্লেট ফিল্মস’ আমায় আরও বেশি করে ঝুঁকি নিতে সাহায্য করেছে। যাঁদের বয়স কম, ফ্রেশ মাইন্ড— তাঁদের সঙ্গে মিলে সিনেমা বানাতে আমার দারুণ লাগে।’’ নায়িকা হিসেবে যখন তরতর করে সাফল্যের চূড়ার দিকে এগোচ্ছেন, সে সময় আবার প্রযোজনা সংস্থা খুলে ফেলতে সাহস তো লাগেই! 
অর্কপ্রভ মুখোপাধ্যায়
বলিউডে নতুন প্রজন্মের যে সংগীতশিল্পীরা কাজ করছেন, অর্কপ্রভ তাঁদের অন্যতম উজ্জ্বল উদাহরণ। ‘রুস্তম’, ‘কপূর অ্যান্ড সন্‌স’, ‘বার বার দেখো’র  মতো ছবিতে অর্কপ্রভর সুর-দেওয়া গানগুলো সহজেই শ্রোতাদের মন জিতে নিয়েছিল। আবার ‘কপূর অ্যান্ড সন্‌স’এর ‘সাথী রে’ কিংবা ‘বার বার দেখো’র ‘দরিয়া’ গেয়েও তারিফ পেয়েছেন রীতিমতো। অর্থাৎ, বলিউডের অর্কপ্রভর জায়গাটা পোক্তই। কিন্তু তাঁর সংগীত-পরিকল্পনা ইতিমধ্যেই বলিউডের গণ্ডি ছাড়িয়ে গিয়েছে। ইংরেজি অ্যালবাম বানাচ্ছেন তিনি। সম্প্রতি ‘এবেলা অজেয় সম্মান’এ স্বকীয়তায় সমুজ্জ্বল যে ১০জন বাঙালিকে সম্মানিত করা হল, তাঁদের মধ্যে ছিলেন অর্কপ্রভও। সে প্রসঙ্গেই জানিয়েছিলেন, আগে ইংরেজিতেই গান লিখতেন! এখন হিন্দি এবং উর্দুতে লেখেন। তবে বলিউডে থাকাটাই একমাত্র অ্যাম্বিশন নয়। ইন্ডিপেনডেন্ট আর্টিস্ট হিসেবেই পরিচিত হতে চান অর্কপ্রভ।
ইমতিয়াজ আলি
হিট ফিল্ম-পরিচালক তিনি। করিনা কপুর, শাহিদ কপূর, আলিয়া ভট্ট, রণবীর কপূর, দীপিকা পাড়ুকোন— এ-লিস্টারদের নিয়ে মারাকাটারি সব ছবি বানিয়েছেন। ইমতিয়াজের ছবি মানে দর্শক-মনে বাড়তি আগ্রহ জন্ম নেবেই। এবার সেই চেনা গণ্ডি ছেড়ে মঞ্চে পৌঁছচ্ছেন পরিচালক। থিয়েটার প্রোডাকশন করবেন তিনি। ব্যাপারটা বেশ অবাক-করা হলেও ইমতিয়াজের সঙ্গে থিয়েটারের পরিচয় আসলে অল্প বয়স থেকেই। কলেজে পড়ার সময় নাটক পরিচালনা করতেন। ‘ইবতিদা’ নামে একটা থিয়েটার সোসাইটিও প্রতিষ্ঠা করেছিলেন। কিন্তু পেশাদার হিসেবে থিয়েটার পরিচালনা তাঁর এই প্রথম। ইমতিয়াজের কথায়, ‘‘আমার জীবনে থিয়েটার একটা খুব গুরুত্বপূর্ণ উপাদান। এখন সেট’এ এসে বুঝতে পারি, থিয়েটার আমাকে যা যা শিখিয়েছে, অভাবনীয়!’’ তবে একটা জায়গায় অবশ্য ইমতিয়াজ চেনা ছক ভাঙেননি। নাটক তিনি বানাবেন। তবে মুখ্য চরিত্রে কোনও মঞ্চাভিনেতা থাকবেন না। থাকবেন দীপিকা পাড়ুকোন এবং রণবীর কপূর! ইমতিয়াজ আসলে বন্ধুদের সঙ্গে কাজ করতেই স্বচ্ছন্দ বরাবর। নিজেই বলেন যে চেনা লোকেদের সঙ্গে নিজের বানানো চরিত্রগুলোকে সবচেয়ে ভাল রিলেট করতে পারেন। তবে ফিল্ম-পরিচালক হিসেবে প্রতিষ্ঠিত হয়ে যাওয়ার পর থিয়েটার পরিচালনা করার সাহসটাই বা কতজন দেখাতে পারেন?